DOI: 10.14457/tu.the.2024.451
title: การขับเคลื่อนทางสังคมของกลุ่มสตรีนิยมในประเทศเกาหลีใต้: ศึกษาจากวรรณกรรมเรื่องคิมจียองเกิดปี 82

description: วิทยานิพนธ์ “การขับเคลื่อนทางสังคมของกลุ่มสตรีนิยมในประเทศเกาหลีใต้: ศึกษาจากวรรณกรรมเรื่องคิมจียองเกิดปี 82” มีวัตถุประสงค์เพื่อเข้าใจพลวัตของการขับเคลื่อนทางสตรีนิยมในประเทศเกาหลีใต้ตั้งแต่ทศวรรษ 2010 จนถึงปัจจุบันผ่านวรรณกรรมเรื่องคิมจียองเกิดปี 82 และเพื่อเข้าใจผลกระทบของวรรณกรรมเรื่องคิมจียองเกิดปี 82 ต่อกลุ่มผู้สมาทานและกลุ่มผู้ต่อต้านแนวคิดสตรีนิยมที่ปรากฏในรูปแบบของการโต้เถียงทางอุดมการณ์ในสังคมเกาหลีใต้ ผู้วิจัยใช้กรอบแนวคิดสตรีนิยมแนวถอนรากถอนโคน (Radical Feminism) และทฤษฎีการขับเคลื่อนทางสังคมรูปแบบใหม่ (New Social Movement Theory) ผ่านวิธีการวิจัยเชิงคุณภาพ (Qualitative Research) ด้วยการค้นคว้าด้านเอกสารเป็นหลัก (Documentary Research) จากวรรณกรรมเรื่อง “คิมจียองเกิดปี 82” ต้นฉบับเขียนโดยโชนัมจู ตีพิมพ์เมื่อปี ค.ศ. 2016 (พ.ศ. 2559) โดยผู้วิจัยเลือกศึกษาวรรณกรรมรูปแบบภาษาไทย แปลโดย ตรองสิริ ทองคำใส ตีพิมพ์เมื่อปี ค.ศ. 2020 (พ.ศ. 2563) รวมถึงเอกสารจากฐานข้อมูลอิเล็กทรอนิกส์โดยข้อมูลเกี่ยวกับขบวนการขับเคลื่อนทางสตรีนิยมเริ่มศึกษาตั้งแต่ปี ค.ศ. 2010 (พ.ศ. 2553) จนถึงปัจจุบันประกอบกับบริบททางการเมือง เศรษฐกิจ สังคม ศาสนาและเพศสถานะของประเทศเกาหลีใต้ร่วมสมัยตั้งแต่ปี ค.ศ. 2010 (พ.ศ. 2553) เป็นต้นมา ผลการศึกษาประเด็นพลวัตของการขับเคลื่อนทางสตรีนิยมในประเทศเกาหลีใต้ตั้งแต่ทศวรรษ 2010 จนถึงปัจจุบันผ่านวรรณกรรมเรื่องคิมจียองเกิดปี 82 พบว่า วรรณกรรมเรื่องคิมจียองเกิดปี 82 สอดรับกับการขับเคลื่อนทางสตรีนิยมขององค์กรสตรีนิยมแนวถอนรากถอนโคน ‘MEGALIA’ และ ‘WOMAD’ รวมถึงการขับเคลื่อนเพื่อต่อรอง ต่อต้านและขัดขืนทั้งต่อบรรทัดฐานความเป็นหญิงที่สังคมกำหนด (Escape the Corset) การมีความสัมพันธ์กับเพศตรงข้าม (4B Movement) การถูกล่วงละเมิดทางเพศ (METOO Movement) และ รูปแบบครอบครัวปิตาธิปไตยแบบขงจื๊อ นอกจากนี้ วรรณกรรมเรื่องคิมจียองเกิดปี 82 เป็นภาพสะท้อนประเด็นการขับเคลื่อนทางสตรีนิยมร่วมสมัย ทั้งหมด สะท้อน ความเปลี่ยนแปลงในการเคลื่อนไหวทางสตรีนิยมในประเทศเกาหลีใต้และความสำคัญของการปรากฏขึ้นของวรรณกรรมเรื่อง “คิมจียองเกิดปี 82” เมื่อปี ค.ศ. 2016 (พ.ศ. 2559)ผลการศึกษาประเด็นผลกระทบของวรรณกรรมเรื่องคิมจียองเกิดปี 82 ต่อกลุ่มผู้สมาทานและกลุ่มผู้ต่อต้านแนวคิดสตรีนิยมที่ปรากฏในรูปแบบของการโต้เถียงทางอุดมการณ์ในสังคมเกาหลีใต้ พบว่า วรรณกรรมเรื่องคิมจียองเกิดปี 82 จุดชนวนให้กลุ่มผู้สนับสนุนแนวคิดสตรีนิยมโดยเฉพาะนักกิจกรรมทางสตรีนิยมซึ่งเป็นสมาชิกขององค์กรสตรีนิยมแนวถอนรากถอนโคน ‘MEGALIA’ และ ‘WOMAD’ เคลื่อนไหวทางสตรีนิยมเพิ่มเติมและต่อเนื่องทั้งในพื้นที่สาธารณะและพื้นที่สื่อสังคมออนไลน์ รวมถึงพื้นที่สื่อโซเชียลมีเดีย ในขณะที่ ส่งผลให้เกิดกลุ่มผู้ต่อต้านทั้งวรรณกรรมและแนวคิดสตรีนิยมแนวถอนรากถอนโคน ดังนั้น วรรณกรรมเรื่องคิมจียองเกิดปี 82 ส่งผลให้เกิดพลวัตของการโต้เถียงทางอุดมการณ์ในประเด็นสตรีนิยม เนื้อตัวร่างกาย รวมถึงประเด็นเพศสถานะระหว่างผู้ชายและผู้หญิงวัย 20 ถึง 30 ปี ซึ่งเป็นกลุ่มผู้ขับเคลื่อนหลักในสังคมเกาหลีใต้ร่วมสมัย ดังนั้น วิทยานิพนธ์ “การขับเคลื่อนทางสังคมของกลุ่มสตรีนิยมในประเทศเกาหลีใต้: ศึกษาจากวรรณกรรมเรื่องคิมจียองเกิดปี 82” จึงเป็นการนำเสนอให้เห็นความสัมพันธ์ระหว่างวรรณกรรมเรื่องคิมจียองเกิดปี 82 กับการขับเคลื่อนทางสตรีนิยมในประเทศเกาหลีใต้ซึ่งเป็นประเด็นที่ยังไม่มีผู้ศึกษามาก่อน และผลกระทบของวรรณกรรมทั้งในเชิงบวก คือ การจุดชนวนให้เกิดการขับเคลื่อนทางสตรีนิยมเพิ่มเติมและต่อเนื่อง และในเชิงลบ คือ การเกิดกลุ่มผู้ต่อต้าน ทั้งวรรณกรรมเรื่องคิมจียองเกิดปี 82 และแนวคิดสตรีนิยมแนวถอนรากถอนโคน โดยสรุปผู้วิจัยศึกษาประเด็นทั้งหมดผ่านกรอบแนวคิดสตรีนิยมแนวถอนรากถอนโคนและทฤษฎีการขับเคลื่อนทางสังคมรูปแบบใหม่เพื่อเป็นการกระตุ้นให้มีการศึกษาประเด็นการขับเคลื่อนทางสตรีนิยมโดยใช้วรรณกรรมแนวสตรีนิยมประเภทเรื่องเล่าเป็นเครื่องมือสำคัญในการศึกษาต่อไปผู้วิจัยมีข้อเสนอแนะเพิ่มเติม คือ การศึกษามุมมองระหว่างผู้ผลิตกับผู้บริโภคเพื่อศึกษาผลกระทบของความสัมพันธ์เชิงอำนาจต่อการตีความตัวบท ตัวละครและปรากฏการณ์เพศสถานะ การเปรียบเทียบความสัมพันธ์ของวรรณกรรมกับการขับเคลื่อนทางสตรีนิยมการขับเคลื่อนใดการขับเคลื่อนหนึ่ง เช่น การชับเคลื่อน ‘Escape the Corset’ เนื่องจาก มายาคติเกี่ยวกับการแต่งกายซึ่งเป็นสาเหตุให้ผู้หญิงตกเป็นเหยื่อของความรุนแรงทางเพศสถานะ การต่อต้านรูปแบบครอบครัวปิตาธิปไตยแบบขงจื๊อโดยเปรียบเทียบระหว่างการเลือกทำแท้งเพื่อให้มีบุตรคนแรกเป็นบุตรชายกับการต่อต้านการมีบุตรชายโดยเลือกไม่ตั้งครรภ์บุตรคนที่สองหรือพยายามทำแท้ง รวมถึงการใช้ทฤษฎีทางสตรีนิยม เพศสถานะและสังคมศาสตร์วิเคราะห์วรรณกรรม ปรากฏการณ์ เพศสถานะและตัวละครหญิงอื่นๆ เช่น มารดา มารดาสามี พี่สาว เพื่อนผู้หญิงสมัยประถม เพื่อนร่วมงานหญิง หัวหน้างานผู้หญิง รวมถึงตัวละครชายสำคัญ เช่น บิดา บิดาของสามีและสามีเพื่อให้เข้าใจบริบทความเป็นหญิงและความเป็นชายที่สังคมประกอบสร้างซึ่งสำคัญต่อการแสดงอัตลักษณ์ส่วนบุคคลต่อบุคคลแวดล้อมทั้งในพื้นที่ภายในบ้านและพื้นที่สาธารณะ สะท้อนความแตกต่างของบุคคลซึ่งสมาทานอุดมการณ์สตรีนิยมและเพศสถานะภายใต้บริบททางการเมือง เศรษฐกิจ สังคม วัฒนธรรม ศาสนาและเพศสถานะที่แตกต่างและทำให้เข้าใจการขับเคลื่อนทางสตรีนิยมตั้งแต่ทศวรรษ 1960 จนถึงปัจจุบันซึ่งขับเคลื่อนผ่านสัญญะและการเล่าเรื่องหลากหลายรูปแบบเพื่อสิทธิสตรีและความเสมอภาคทางเพศสถานะในประเทศเกาหลีใต้ร่วมสมัย